Így gondozzuk a karácsonyi kaktuszt | BOON
Így gondozzuk a karácsonyi kaktuszt
2017.12.20 12:57
Karácsonyi kaktusz	- © Fotó: Magánarchívum
Borsod-Abaúj-Zemplén – Az év végi ünnepek kedvenc virágzó cserepes növénye.
Ez a színpompás növény fehér, piros és rózsaszín színváltozatban is létezik, többféle méretben. Bár neve alapján decemberre tennénk, de valójában októbertől egészen február végéig virágzik ideális körülmények között.
A gondozása során fontos, hogy a pihenési időszakban nagyon keveset öntözzük, csak annyi vizet adjunk a növénynek, hogy a gyökerek ne száradjanak ki. Így ha a növény nyáron kipiheni magát, garantált lesz a téli virágzás.
– Októberben érdemes friss virágföldbe átültetni a növényt, majd lassan fokozatosan megemelni a vízadagot, és átültetés után egy hónappal már adhatunk kevés tápoldatot is az öntöző víz mellé. A karácsonyi kaktusz szereti a világos, napos, de nem túl meleg helyet, ezért a legjobb, ha egy 15-18 fokos helyiségben helyezzük el a cserepét – hívja fel a figyelmet Konkoly Andrea dísznövénykertész, a Dr. Park vezetője.
Ha megtaláltuk a számára megfelelő helyet, ahol a növény jól érzi magát, ne forgassuk és ne mozdítsuk el, mert minden apró változásra érzékenyen reagál a növény.
Címkék: cserepes növény, gondozás, kaktusz, növény, ünnep